stanford-oval/wikipedia huggingface dataset:
Jan Myšák
Ura > Maajoukkueura

Myšák pelasi alle 20-vuotiaiden MM-kilpailuissa vuosina 2020 ja 2021. Ensimmäisessä turnauksessa hänet valittiin sekä Venäjää että Kanadaa vastaan pelatun alkulohkon ottelun päätteeksi Tšekin ottelun parhaaksi pelaajaksi. Vuoden 2021 turnauksessa valmennus valitsi Myšákin joukkueensa turnauksen yhdeksi kolmesta parhaasta pelaajasta. Hänet valittiin myös Ruotsia vastaan pelatun avausottelun päätteeksi Tšekin ottelun parhaaksi pelaajaksi.
Myšák pelasi myös alle 18-vuotiaiden MM-kilpailuissa vuonna 2019, jolloin hän oli kolmella syöttöpisteellään Tšekin paras syöttäjä kolmen muun pelaajan kanssa. Myšák pelasi myös alle 18-vuotiaiden Hlinka Gretzky Cupissa vuonna 2019 sekä World U-17 Hockey Challengessa vuonna 2018. Yhteensä hän on pelannut 18 nuorten ja 48 poikien maaottelua.
Tšekin A-maajoukkueessa Myšák on pelannut kaksi ottelua tehden yhden syöttöpisteen. Hän teki A-maajoukkuedebyyttinsä vain 18-vuotiaana Karjala-turnauksessa 5. marraskuuta 2020 Helsingin Hartwall Arenalla Ruotsia vastaan. Myšák merkittiin Tšekin nelosketjun oikeaan laitaan Rudolf Červenýn ja Šimon Stránskýn viereen. Hän sai syöttöpisteen oltuaan kakkossyöttäjänä Jakub Galvasin tekemään maaliin.
Muuta

Myšákin isoveli Josef pelaa puolustajana Niagaran yliopistojoukkueessa.
Jan Stamic

Jan Stamic.
Jan Václav Antonín Stamic (saks. Johann Wenzel Anton Stamitz; kastettu 30. kesäkuuta 1717 Německý Brod, Böömi – 27. maaliskuuta 1757 Mannheim, Saksa) oli tšekkiläinen säveltäjä ja viulisti. Hän kuului niin sanottuun Mannheimin koulukuntaan. Stamic syntyi Německý Brodissa (nyk. Havlíčkův Brod) Tšekissä. Hän aloitti musiikin opiskelun isänsä johdolla, joka oli urkuri. Vuonna 1741 Stamic siirtyi Mannheimiin, jossa hänestä tuli hoviorkesterin ensiviulisti ja hieman myöhemmin myös konserttimestari. Vuodet 1754–1755 hän vietti Pariisissa. Hän kuoli 39-vuotiaana Mannheimissa vuonna 1757. Stamic sävelsi konserttoja (pääasiassa viululle ja huilulle), kamarimusiikkia, sinfonioita sekä messun. Erityisesti jälkimaailma arvostaa sinfonioita, joita Stamic sävelsi yli 50. Stamicin sävellyksiä ei nykyisin enää juuri esitetä, mutta häntä pidetään nykymuotoisen sinfonian tärkeimpänä luojana ja tällä alalla lähinnä Joseph Haydnin ja Wolfgang Amadeus Mozartin edelläkävijänä.
Jan Stamicin poikia olivat säveltäjät Karel Stamic (saks. Carl Stamitz, 1746–1801) ja Antonin Stamic (saks. Anton Stamitz, s. 1754, k. vuoden 1820 tienoilla), joka asui ja työskenteli vuodesta 1770 lähtien Pariisissa. Molemmat sävelsivät isänsä tapaan sinfonioita ja konserttoja ym. soitinmusiikkia.
Aiheesta muualla

Kuvia tai muita tiedostoja aiheesta Jan Stamic Wikimedia Commonsissa
Jean Périer

Jean Périer Pelléasin roolissa
Jean Alexis Périer (2. helmikuuta 1869 Pariisi – 3. marraskuuta 1954 Pariisi) oli ranskalainen baritoni. Hän muun muassa tulkitsi Pelléasin roolin Claude Debussyn Pelléas et Mélisande -oopperan kantaesityksessä Opéra-Comiquessa 30. huhtikuuta 1902. Hänen lauluaan on tallennettuna seitsemällä noin vuodelta 1905 peräisin olevalla äänitteellä. Vuosina 1900–1938 hän esiintyi useissa elokuvissa.
Périer oli ensisijaisesti operettiin erikoistunut laulaja. Hän suoritti opintonsa Pariisin konservatoriossa Émile-Alexandre Taskinin ja Romain Bussinen johdolla. Debyyttinsä hän teki vuonna 1892 Opéra-Comiquessa Monostatoksen roolissa Taikahuilun esityksessä. Hänen uransa selkeä pääpaino pysyi Pariisin musiikki- ja teatterimaailmassa, mutta hän esiintyi myös Monte-Carlossa ja Yhdysvalloissa Manhattanilla.
Ohjelmisto > Kantaesityksissä

André Messager: Véronique (1898, miespääosa)
Claude Debussy: Pelléas et Mélisande (1902, miespääosa)
André Messager: Fortunio (1907, miespääosa)
Maurice Ravel: L'heure espagnole (1911, rooli: Ramiro)
Henri Rabaud: Mârouf (1914, nimirooli)
Charles Levadé: La rôtisserie de la Reine Pêdauque (1920, rooli: Abbé Coignard)
Reynaldo Hahn: Ciboulette (1923, rooli: Duparquet)
Ohjelmisto > Muut

Wolfgang Amadeus Mozart: Don Giovanni (nimirooli)
Wolfgang Amadeus Mozart: Taikahuilu (rooli: Monostatos)
Giacomo Puccini: Madama Butterfly (rooli: Sharpless)
Giacomo Puccini: Manon Lescaut (rooli: Lescaut)
Ivan Ivančić

| Mitalit> Maa:   Jugoslavia.Miesten yleisurheilu.Sisäratojen EM-kilpailut  | Mitalit> Maa:   Jugoslavia.Miesten yleisurheilu.Sisäratojen EM-kilpailut  | Mitalit> Maa:   Jugoslavia.Miesten yleisurheilu.Sisäratojen EM-kilpailut  | Maa:   Jugoslavia> Miesten yleisurheilu. |
| --- | --- | --- | --- |
|  Pronssia | Sindelfingen 1980 | kuulantyöntö |  |
|  Pronssia | Budapest 1983 | kuulantyöntö |  |
| Välimeren kilpailut  | Välimeren kilpailut  | Välimeren kilpailut  |  |
|  Kultaa | Alger 1975 | kuulantyöntö |  |
|  Pronssia | Split 1979 | kuulantyöntö |  |
Ivan Ivančić (6. joulukuuta 1937 Grabovac, Jugoslavian kuningaskunta – 28. elokuuta 2014 Zagreb, Kroatia) oli Jugoslaviaa edustanut kroatialainen kuulantyöntäjä.
Ivančić saavutti pronssia sisäratojen EM-kilpailuista Sindelfingenistä 1980 ja Budapestista 1983. Hän kilpaili myös kaksissa kesäolympialaisissa, Münchenissä 1972 ja Montréalissa 1976, karsiutuen kummallakin kerralla loppukilpailusta. Hän sijoittui 12:nneksi Helsingin MM-kilpailuissa 1983.
Ivančić saavutti Välimeren kilpailuissa kultaa 1975 ja pronssia 1979. Hän voitti Balkanin kisoissa kultaa 1970, 1971, 1972 ja 1983. Jugoslavian-mestaruuden hän voitti 1970–1975 ja 1977. Hän paransi kuusi kertaa Jugoslavian ennätystä.
Ivančić työnsi ennätyksensä 20,77 vuonna 1983.
Aktiiviuransa jälkeen hän valmensi muun muassa Sandra Perkovićia.
Ivančić kuoli 76-vuotiaana Zagrebissa 28. elokuuta 2014.
Jody Reynolds

Ralph Joseph "Jody" Reynolds (3. joulukuuta 1932 Denver, Colorado – 7. marraskuuta 2008 Palm Desert, Kalifornia) oli yhdysvaltalainen laulaja. Hänet muistetaan lähinnä hitistä "Endless Sleep" (1958), joka nousi aikoinaan Billboard Hot 100 -listan viidennelle sijalle. Laulaja kelpuutettiin vuonna 1999 Rockabilly Hall of Fameen.
Reynolds kuoli 75-vuotiaana maksasyöpään.
Jan Myrdal

Myrdal puhumassa Ruotsin Afganistanin sotaan osallistumista vastustaneessa tapahtumassa vuonna 2007.
Jan Myrdal (19. heinäkuuta 1927 – 30. lokakuuta 2020) oli ruotsalainen kirjailija. Maailmankatsomukseltaan hän oli maolainen kommunisti. Hänen vanhempansa olivat Alva ja Gunnar Myrdal.
Ura

Jan Myrdal kirjoitti toistakymmentä romaania ja ainakin saman verran matkareportaaseja. Hän käänsi ruotsiksi Balzacin, Diderot'in ja Strindbergin teoksia ja avusti lehtiä. 1960-luvun lopussa hänen elokuvansa Myglaren herätti kohua Ruotsissa. Se oli terävää yhteiskuntasatiiria, joka näytettiin kuusi kertaa televisiossa.
Myrdal puolusteli Stalinin diktatuuria, Kambodžan kansanmurhia sekä Taivaallisen rauhan aukion joukkomurhia. Myöhemmin hänet tunnettiin putinistina, joka osallistui muun muassa vuonna 2017 Moldovassa järjestettyyn äärioikeistolaisten konferenssiin.
Jan Myrdal -seura

Vuonna 2008 perustettu Jan Myrdal -seura jakaa kahta vuosittaista kirjallisuuspalkintoa, vuonna 2008 aloitettua 100 000 Ruotsin kruunun Lenin-palkintoa ja vuonna 2010 ensi kertaa jaettua 10 000 kruunun Robespierre-palkintoa. Etenkin Lenin-palkinnon nimi on herättänyt pahennusta, ja kirjailija Susanna Alakoski kieltäytyikin vuonna 2013 vastaanottamasta palkintoa, koska ei halunnut nimeään yhdistettävän totalitaristiseen vallankäyttöön. Robespierre-palkinto myönnettiin vuonna 2014 toiselle ruotsinsuomalaiselle kirjailijalle Eija Hetekivi Olssonille.
Suomennetut teokset

Eurooppalaisen intellektuellin aikalaistunnustuksia, Tammi, 1966
Kiina: vallankumous jatkuu, Tammi, 1971
Lapsuus, Tammi, 1983
Raportti kiinalaisesta kylästä, Tammi, 1971
Sanankäyttöä, Valikoima teoksista Skriftställning 1 ja 2, Tammi, 1971
Aiheesta muualla

Jan Myrdalin muistokirjoitus Helsingin Sanomissa
Jari Tolonen

Jari Antero Tolonen (s. 8. toukokuuta 1964 Ristijärvi) on ollut Kajaanin kaupunginjohtaja kesästä 2009. Hän siirtyi Kajaanin kaupunginjohtajan paikalle Siilinjärven kunnanjohtajan paikalta, jolle hän oli siirtynyt Sotkamon kunnanjohtajan paikalta. Kajaanin valtuuston valitessa kaupunginjohtajaa vuonna 2009 Tolonen voitti Kuusamon kaupunginjohtajan Timo Halosen äänin 28–23. Tolonen on toiminut myös Suomussalmen elinkeinojohtajana. Hän on maatalous- ja metsätieteiden sekä kauppatieteiden maisteri. Tolonen on ollut naimisissa vuodesta 2008 lähtien.
Aiheesta muualla

Kajaanin johtaja haluaa kasvua ja aktiivisuutta (Arkistoitu – Internet Archive) Kainuun Sanomat. 6.5.2014.
Jari Tolonen Sii­lin­jär­vel­tä Kajaanin kau­pun­gin­joh­ta­ja­ki­saan Kaleva.fi. 20.1.2009.
Siilinjärven kunnanjohtaja siirtyy Kajaaniin Yle Uutiset. 31.3.2009.
Jean Tirole

Jean Tirole
Jean Marcel Tirole (s. 9. elokuuta 1953 Troyes, Ranska) on ranskalainen taloustieteen professori. Tirole toimi professorina yhdysvaltalaisessa Massachusetts Institute of Technologyssa (MIT) ennen siirtymistään Toulouse School of Economics (TSE) -yliopistoon vuonna 1991. Tirole sai vuonna 2014 Nobelin taloustieteen palkinnon määräävää markkina-asemaa ja sääntelyä koskevasta tutkimuksestaan. Vuonna 1993 Tirole palkittiin suomalaisella Yrjö Jahnssonin säätiön palkinnolla.
Suomen Pankin pääjohtaja Erkki Liikanen pitää Tirolen teosta Economics for the Common Good (2017) yhtenä vuoden tärkeimmistä talouskirjoista. Tirole kertoo kirjassaan Liikasen mukaan selkokielellä siitä, miten taloustieteen tutkimus edistää suurten ongelmien ratkaisemista ja maailman ymmärtämistä.
Aiheesta muualla

Otto Toivanen: Jean Tirole – Taloustieteen nobelisti 2014. Kansantaloudellinen aikakauskirja, 2014, 110(4). vsk, s. 516-520.  Artikkelin verkkoversio.
Ruotsin keskuspankin taloustieteen palkinnon saajat
| --- | --- |
 1969: Frisch, Tinbergen  1970: Samuelson  1971: Kuznets  1972: Hicks, Arrow  1973: Leontief  1974: Myrdal, Hayek  1975: Kantorovitš, Koopmans  1976: Friedman  1977: Ohlin, Meade  1978: Simon  1979: Schultz, Lewis  1980: Klein  1981: Tobin  1982: Stigler  1983: Debreu  1984: Stone  1985: Modigliani  1986: Buchanan  1987: Solow  1988: Allais  1989: Haavelmo  1990: Markowitz, Miller, Sharpe  1991: Coase  1992: Becker  1993: Fogel, North  1994: Harsanyi, Nash, Selten  1995: Lucas  1996: Mirrlees, Vickrey  1997: Merton, Scholes  1998: Sen  1999: Mundell  2000: Heckman, McFadden  2001: Akerlof, Spence, Stiglitz  2002: Kahneman, Smith  2003: Engle, Granger  2004: Kydland, Prescott  2005: Aumann, Schelling 2006: Phelps 2007: Hurwicz, Maskin, Myerson 2008: Krugman 2009: Ostrom, Williamson 2010: Diamond, Mortensen, Pissarides 2011: Sargent, Sims 2012: Roth, Shapley 2013: Fama, Hansen, Shiller 2014: Tirole 2015: Deaton 2016: Hart, Holmström 2017: Thaler 2018: Nordhaus, Romer 2019: Banerjee, Duflo, Kremer 2020: Milgrom, Wilson 2021: Card, Angrist, Imbens  2022: Bernanke, Diamond, Dybvig  2023: Goldin
Italian Grand Prix 2021

|  Italian Grand Prix 2021  |
| --- | --- |
 14. osakilpailu 22 osakilpailusta kaudella 2021. 

Päivämäärä:  12. syyskuuta 2021
Rata:  Autodromo Nazionale Monza
Sijainti:  Monza, Italia
Ratatyyppi:  Moottorirata
Radan pituus:  5,793 km
Kilpailun pituus:  53 kierrosta, 306,720 km
Sää:   Aurinkoinen
Paalupaikka
Kuljettaja:   Max Verstappen   (Red Bull Racing)
Paaluaika:  Ratkaistiin sprinttikilpailulla
Sprinttikilpailu
Voittaja:   Valtteri Bottas   (Mercedes)
Toinen:   Max Verstappen   (Red Bull Racing)
Kolmas:   Daniel Ricciardo   (McLaren)
Palkintokoroke
Voittaja:   Daniel Ricciardo   (McLaren)
Toinen:   Lando Norris   (McLaren)
Kolmas:   Valtteri Bottas   (Mercedes)
Nopein kierros
Kuljettaja:   Daniel Ricciardo   (McLaren)
Kierrosaika:  1.24,812 (kierroksella 53)
Italian Grand Prix 2021 (virallisesti Formula 1 Heineken Gran Premio d’Italia 2021) oli Formula 1 -kauden 2021 14. osakilpailu, joka ajettiin 12. syyskuuta Monzan moottoriradalla Italiassa.
Viikonlopun aikataulu ja sää

| Päivä | Aikataulu> Paik. | Aikataulu>  | Sessio | Sää | Ilma | Rata | Kosteus |
| --- | --- | --- | --- | --- | --- | --- | --- |
| 10. syyskuuta | 14:30–15:30 | 15:30–16:30 | 1. vapaat harjoitukset |  Aurinkoinen | 27 °C | 37–40 °C | 35–37 % |
| 10. syyskuuta | 18:00–19:00 | 19:00–20:00 | Aika-ajot |  Puolipilvinen | 25 °C | 30–33 °C | 42–44 % |
| 11. syyskuuta | 12:00–13:00 | 13:00–14:00 | 2. vapaat harjoitukset |  Aurinkoinen | 25–26 °C | 35–40 °C | 46–54 % |
| 11. syyskuuta | 16:30–17:00 | 17:30–18:00 | Sprinttikilpailu |  |  |  |  |
| 12. syyskuuta | 15:00–17:00 | 16:00–18:00 | Kilpailu |  Aurinkoinen | 28 °C | 45 °C | 35 % |
Lähteet:
Ensimmäiset vapaat harjoitukset

Alfa Romeo Racingilla Robert Kubica jatkoi ajamista myös Italian osakilpailussa, koska Kimi Räikkönen oli yhä sivussa saatuaan positiivisen koronavirustestituloksen Hollannin osakilpailuviikonlopun aikana. Ensimmäisten vapaiden harjoitusten aikana tallit valmistautuivat perjantaipäivän aika-ajoihin ajamalla pehmeällä ja keskikovalla rengasseoksilla. Harjoitusten aikana aikakierroksia hylättiin ratarajojen ylittämisen vuoksi McLarenin kuljettajilta Daniel Ricciardolta ja Lando Norrisilta sekä Ferrarin Charles Leclerciltä. AlphaTaurin Yuki Tsunodan osalta harjoitukset hankaloituivat, kun hänen turvavyönsä todettiin löystyneen ja hän osui radalla Haasin Nikita Mazepinin kanssa. Mercedeksen Lewis Hamilton oli ensimmäisten vapaiden harjoitusten nopein ennen Red Bullin Max Verstappenia ja tallikaveriaan Valtteri Bottasta.
Aika-ajot

Aika-ajojen ensimmäisessä osiossa Ferrari aloitti aikakierrokset aikaisessa vaiheessa, koska talli katsoi olevansa moottoritehojen osalta altavastaaja. Radalle alkoi muodostua ruuhkaa, kun suurin osa autoista ajoi jonossa ja useampi kuljettaja oli samaan aikaan nopealla aikakierroksellaan. Kubica ei ollut tyytyväinen Mazepinin toimintaan radalla, koska Kubica oli ajamassa aikakierrostaan ja Mazepin esteli häntä, mutta tuomaristo ei antanut tilanteesta rangaistusta. Ensimmäisen osion merkittävin muutos tapahtui, kun Tsunodan aikakierros hylättiin ratarajojen ylittämisen vuoksi, jolloin Williamsin George Russell pääsi jatkoon.
Toisessa osiossa Aston Martin ja Alpine saivat 5 000 € sakot huolimattomasta toiminnasta varikkoalueella, mitkä olivat aiheuttaa vaaratilanteita ruuhka-aikana. Molempien tallien kuljettajat eivät onnistuneet nopeilla aikakierroksillaan riittävästi ja he karsiutuivat. Leclercillä oli ongelmia moottorijarrutuksen kanssa, mutta hän ja Sainz pääsivät jatkoon.
Kolmannessa osiossa taistelu kärkipaikasta käytiin Mercedeksen, McLarenin ja Red Bullin välillä, kun Verstappen, Hamilton ja Norris ajoivat ensin kierrosaikansa. Bottas puolestaan teki ajovirheen ensimmäisellä yrityksellään, mutta hän pystyi parantamaan toisella yrityksellään ajamalla nopeimmat sektoriajat. Bottas oli aika-ajojen nopein, Hamilton oli toinen ja Verstappen kolmas. McLarenin osalta Norris oli neljäs ja voitti Ricciardon vain kuudella sekunnintuhannesosalla, mikä harmitti Ricciardoa sprinttikilpailuun valmistautumisen osalta.
Toiset vapaat harjoitukset

Toisissa vapaissa harjoituksissa tallit keskittyivät lauantaipäivän sprinttikilpailuun. Leclercillä oli harjoitusten aikana tekninen vika autossaan, mikä rajoitti hänen osallistumistaan harjoitusten aikana. Tallikaveri Carlos Sainz puolestaan hajotti autonsa Ascari-mutkassa, kun hän menetti autonsa hallinnan ja ajautui ratavalliin. Hamilton oli toisten vapaiden harjoitusten nopein, Bottas toinen ja Verstappen kolmas.
Sprinttikilpailu

Kilpailun lähdössä toisesta ruudusta lähtenyt Hamilton sai huonon lähdön ja hän putosi muutaman sijoituksen taaksepäin, mikä johtui hänen mielestään kytkimen huolimattomasta käytöstä. AlphaTaurin Pierre Gasly joutui keskeyttämään sprinttikilpailunsa kolaroituaan Ricciardon kanssa, minkä seurauksena hän päätyi ratavalliin. Turva-auto otettiin parin kierroksen ajaksi radalle ja uusintalähdön alkaessa Bottas sai tehtyä eroa Verstappeniin. Aston Martinin Lance Stroll ja Red Bullin Sergio Pérez taistelivat keskenään usean kierroksen ajan: Stroll ohitti ensin Pérezin ensimmäisessä mutkassa kierroksella viisi, mihin Pérez yritti vastata tekemällä ohitusyrityksensä samassa mutkassa kierroksella yhdeksän onnistuen kuitenkin yrityksessään vasta kierrosta myöhemmin. Hamiltonin mahdollisuudet taistella sprinttikilpailun voitosta kariutuivat ja hän turhautui tilanteesta, kun hän jumiutui vielä Ricciardon ja Norrisin taakse. Bottas voitti sprinttikilpailun ennen Verstappenia ja Ricciardoa, mutta hän menetti paalupaikkamerkintänsä Verstappenille moottorinvaihdosta annetun lähtöruuturangaistuksen vuoksi.
Kilpailu

Ennen kilpailun alkua AlphaTauri havaitsi Tsunodan autossa jarruvian, mitä talli ei pystynyt korjaamaan ja Tsunoda ei pystynyt lähtemään kilpailuun, myös Gasly keskeytti kilpailussa tekniseen vikaan. Verstappen sai hyvän lähdön, mutta Ricciardo yllätti nousemalla kilpailun johtoon. Hamilton onnistui ohittamaan Norrisin lähdössä, mutta hän ei päässyt Verstappenin ohi ja ajautui ohitusyrityksessään pois ajolinjalta, jolloin Norris otti paikkansa takaisin.
Kärkijoukon takana Giovinazzi yritti ohittaa Leclercin, mutta hän ajoi mutkan pitkäksi, palasi vaarallisesti takaisin radalle ja pyörähti Sainzin osuttua häneen. Rikkoutuneen etusiiven vuoksi Giovinazzi joutui tekemään ylimääräisen varikkokäynnin ja tuomaristo antoi hänelle kolaritilanteesta viiden sekunnin aikarangaistuksen. Aston Martinin Sebastian Vettelin kilpailu meni pieleen alkukierrosten vaurioiden vuoksi ja hän joutui taistelemaan muun muassa Alpinen Esteban Oconia vastaan. Ocon sai tilanteesta viiden sekunnin aikarangaistuksen kolari- ja ulosajattamistilanteen vuoksi.
Virtuaalisen turva-auton poistuttua Ricciardo kasvatti eroaan Verstappeniin. Viimeisistä sijoilta kilpailuun lähtenyt Bottas nousi pistesijoille, kun hän ohitti kymmenentenä ajaneen Williamsin Nicholas Latifin 13:nnen kierroksen aikana. Verstappen päätti tehdä Ricciardon jälkeen oman varikkopysähdyksensä päästäkseen tämän edelle, mutta epäonnistuneen renkaanvaihdon vuoksi aikaa kului hukkaan yli yksitoista sekuntia. Verstappen putosi monta sijaa ja kohtasi myöhemmin varikolta ulostulevan Hamiltonin, jonka varikkopysähdys oli myös pitkittynyt. Verstappen ja Hamilton taistelivat rinnakkain ensimmäisessä mutkassa, kunnes Verstappenin auto hyppäsi reunakivetyksestä ja ajautui Hamiltonin auton päälle, jolloin molemmat kuljettajat joutuivat keskeyttämään kilpailunsa soralle. Tuomaristo tutki tilanteen ja antoi Verstappenille kolarista kolmen lähtöruudun rangaistuksen Venäjän osakilpailuun.
Turva-auto otettiin radalle kolaritilanteen aiheuttamien siivoustöiden ajaksi, jolloin Ricciardon taakse olivat kolaritilanteen avustamana nousseet Leclerc, Norris, Pérez, Sainz ja Bottas. Uusintalähdössä McLaren sai kaksoisjohdon, kun Norris ohitti Leclercin ja tallin kuljettajat määrättiin kolaritilanteiden välttämiseksi pitämään omat sijoituksensa. Leclerc sen sijaan putosi viidenneksi, kun Pérez ja Bottas ohittivat hänet uusintalähdön jälkeen. Leclercin sijoitus nousi yhden pykälän verran, kun Pérez ohitti hänet oikaisemalla radan ulkopuolelta, mistä tuomaristo langetti tälle viiden sekunnin aikarangaistuksen ja hän oli lopputuloksissa neljäs. Uusintalähdön jälkeen nähtiin vielä kaksintaistelua Mazepinin ja Mick Schumacherin välillä, kun he ajoivat rinnakkain tiukoissa mutkissa, jolloin Mazepin osui Schumacheriin ja Schumacher pyörähti, mistä tuomaristo antoi Mazepinille aikarangaistuksen ennen kuin hän keskeytti kilpailunsa tekniseen vikaan.
Ricciardo ajoi kilpailun voittoon, Norris oli toinen ja Bottas kolmas Pérezin aikarangaistuksen jälkeen.
Tulokset > Aika-ajot

| Sija | Numero | Kuljettaja | Valmistaja | Osiot> Q1 | Osiot> Q2 | Osiot> Q3 | Lähtöruutu |
| --- | --- | --- | --- | --- | --- | --- | --- |
| 1 | 77 |  Valtteri Bottas | Mercedes | 1.20,685 | 1.20,032 | 1.19,555 | 1 |
| 2 | 44 |  Lewis Hamilton | Mercedes | 1.20,543 | 1.19,936 | 1.19,651 | 2 |
| 3 | 33 |  Max Verstappen | Red Bull-Honda | 1.21,035 | 1.20,229 | 1.19,966 | 3 |
| 4 | 4 |  Lando Norris | McLaren-Mercedes | 1.20,916 | 1.20,059 | 1.19,989 | 4 |
| 5 | 3 |  Daniel Ricciardo | McLaren-Mercedes | 1.21,292 | 1.20,435 | 1.19,995 | 5 |
| 6 | 10 |  Pierre Gasly | AlphaTauri-Honda | 1.21,440 | 1.20,556 | 1.20,260 | 6 |
| 7 | 55 |  Carlos Sainz | Ferrari | 1.21,118 | 1.20,750 | 1.20,462 | 7 |
| 8 | 16 |  Charles Leclerc | Ferrari | 1.21,219 | 1.20,767 | 1.20,510 | 8 |
| 9 | 11 |  Sergio Perez | Red Bull-Honda | 1.21,308 | 1.20,882 | 1.20,611 | 9 |
| 10 | 99 |  Antonio Giovinazzi | Alfa Romeo Racing-Ferrari | 1.21,197 | 1.20,726 | 1.20,808 | 10 |
| 11 | 5 |  Sebastian Vettel | Aston Martin-Mercedes | 1.21,394 | 1.20,913 |  | 11 |
| 12 | 18 |  Lance Stroll | Aston Martin-Mercedes | 1.21,415 | 1.21,020 |  | 12 |
| 13 | 14 |  Fernando Alonso | Alpine-Renault | 1.21,487 | 1.21,069 |  | 13 |
| 14 | 31 |  Esteban Ocon | Alpine-Renault | 1.21,500 | 1.21,103 |  | 14 |
| 15 | 63 |  George Russell | Williams-Mercedes | 1.21,890 | 1.21,392 |  | 15 |
| 16 | 6 |  Nicholas Latifi | Williams-Mercedes | 1.21,925 |  |  | 16 |
| 17 | 22 |  Yuki Tsunoda | AlphaTauri-Honda | 1.21,973 |  |  | 17 |
| 18 | 47 |  Mick Schumacher | Haas-Ferrari | 1.22,248 |  |  | 18 |
| 19 | 88 |  Robert Kubica | Alfa Romeo Racing-Ferrari | 1.22,530 |  |  | 19 |
| 20 | 9 |  Nikita Mazepin | Haas-Ferrari | 1.22,716 |  |  | 20 |
107 % aika: 1.26,181
Lähteet:
Tulokset > Sprinttikilpailu

| Sija | Nro | Kuljettaja | Valmistaja | Kierrokset | Aika/Keskeytys | Lähtöruutu | Pisteet | Varsinainen lähtöruutu |
| --- | --- | --- | --- | --- | --- | --- | --- | --- |
| 1. | 77 |  Valtteri Bottas | Mercedes | 18 | 27.54,078 | 1 | 3 | 19 |
| 2. | 33 |  Max Verstappen | Red Bull Racing-Honda | 18 | +2,325 | 3 | 2 | 1 |
| 3. | 3 |  Daniel Ricciardo | McLaren-Mercedes | 18 | +14,534 | 5 | 1 | 2 |
| 4. | 4 |  Lando Norris | McLaren-Mercedes | 18 | +18,835 | 4 |  | 3 |
| 5. | 44 |  Lewis Hamilton | Mercedes | 18 | +20,011 | 2 |  | 4 |
| 6. | 16 |  Charles Leclerc | Ferrari | 18 | +23,442 | 8 |  | 5 |
| 7. | 55 |  Carlos Sainz | Ferrari | 18 | +27,952 | 7 |  | 6 |
| 8. | 99 |  Antonio Giovinazzi | Alfa Romeo Racing-Ferrari | 18 | +31,089 | 10 |  | 7 |
| 9. | 11 |  Sergio Pérez | Red Bull Racing-Honda | 18 | +31,680 | 9 |  | 8 |
| 10. | 18 |  Lance Stroll | Aston Martin-Mercedes | 18 | +38,671 | 12 |  | 9 |
| 11. | 14 |  Fernando Alonso | Alpine-Renault | 18 | +39,795 | 13 |  | 10 |
| 12. | 5 |  Sebastian Vettel | Aston Martin-Mercedes | 18 | +41,177 | 11 |  | 11 |
| 13. | 31 |  Esteban Ocon | Alpine-Renault | 18 | +43,373 | 14 |  | 12 |
| 14. | 6 |  Nicholas Latifi | Williams-Mercedes | 18 | +45,977 | 16 |  | 13 |
| 15. | 63 |  George Russell | Williams-Mercedes | 18 | +46,821 | 15 |  | 14 |
| 16. | 22 |  Yuki Tsunoda | AlphaTauri-Honda | 18 | +49,977 | 17 |  | 15 |
| 17. | 9 |  Nikita Mazepin | Haas-Ferrari | 18 | +1.02,599 | 20 |  | 16 |
| 18. | 88 |  Robert Kubica | Alfa Romeo Racing-Ferrari | 18 | +1.05,096 | 19 |  | 17 |
| 19. | 47 |  Mick Schumacher | Haas-Ferrari | 18 | +1.06,154 | 18 |  | 18 |
| Kesk. | 10 |  Pierre Gasly | AlphaTauri-Honda | 0 | Kolari (Ricciardo) | 6 |  | Varikko |
Nopein kierros: Max Verstappen (Red Bull Racing-Honda) 1.23,502 (kierroksella 9).
Lähteet: